作者:張九齡
標題:荊州作二首
內容:先達志其大，求意不約文。士伸在知己，已況仕於君。微誠夙所尚，細故不足雲。時來忽易失，事往良難分。顧念凡近姿，焉欲殊常勳。亦以行則是，豈必素有聞。千慮且猶失，萬緒何其紛。進士苟非黨，免相安得群。眾口金可鑠，孤心絲共棼。意忠仗朋信，語勇同敗軍。古劍徒有氣，幽蘭只自燻。高秩向所忝，於義如浮雲。千載一遭遇，往賢所至難。問餘奚為者，無階忽上摶。明聖不世出，翼亮非苟安。崇高自有配，孤陋何足幹。遇恩一時來，竊位三歲寒。誰謂誠不盡，知窮力亦殫。雖至負乘寇，初無挾術鑽。浩蕩出江湖，翻覆如波瀾。心傷不材樹，自念獨飛翰。徇義在匹夫，報恩猶一餐。況乃山海澤，效無毫髮端。內訟已慚沮，積毀今摧殘。胡為複惕息，傷鳥畏虛彈。